SET ปิดเช้าร่วง 7 จุด ตามตปท. กังวลเงินเฟ้อ – ลดวงเงิน QE – เพดานหนี้สหรัฐกดดัน
SET ปิดเช้าร่วง 7 จุด หลังได้รับแรงกดดันจากตลาดตปท.ทั้งกังวลเงินเฟ้อ - ลด QE - เพดานหนี้สหรัฐฯ ซึ่งสร้างความผันผวนต่อดัชนี บ่ายนี้ตลาดฯคงจะแกว่งตัวในกรอบแนวรับ 1,596 - 1,590 แนวต้าน 1,610 จุด
1 ต.ค. 2564

นายพิชัย เลิศสุพงศ์กิจ รองกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้ได้รับผลกระทบจากปัจจัยภายนอกประเทศ โดยดาวโจนส์เมื่อคืนที่ผ่านมาร่วงเกือบ 1.60% ส่งผลให้ตลาดหุ้นในภูมิภาคเอเชียเช้านี้ปรับลงถ้วนหน้า จากความกังวลเงินเฟ้อสูง, การปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) รวมถึงในเรื่องเพดานหนี้ของสหรัฐซึ่งสร้างความผันผวนให้ตลาดบ้านเราบ้าง
อย่างไรก็ดีตลาดโดยรวมอยู่ในโซนแนวรับ 1,596 จุด ซึ่งเป็นค่าเฉลี่ย 3 เดือน มองเป็นโอกาสในการเข้าซื้อ หลังจากตลาดบ้านเราผ่านจุดต่ำสุดไปแล้วจากสถานการณ์การแพร่ระบาดโควิด-19 ได้เริ่มคลี่คลายลง และมีโอกาสปลายปีนี้ภาครัฐจะออกมาตรการกระตุ้นเศรษฐกิจเพิ่มเติม จะทำให้การบริโภคในประเทศดีขึ้น ซึ่งกลุ่มธนาคารน่าจะได้ประโยชน์จากการกระตุ้นเศรษฐกิจ และกลุ่มพลังงานก็ได้ประโยชน์จากราคาพลังงานที่ปรับตัวขึ้น อย่างหุ้น BANPU, PTTEP เป็นต้น
สำหรับสถานการณ์น้ำท่วมมองเป็นผลกระทบแค่ระยะสั้น เมื่อน้ำลดก็จะมีความช่วยเหลือเข้ามา ประกอบกับมีการซ่อมแซมบ้านเรา ถนนหนทาง ทำให้หุ้นที่เกี่ยวข้องน่าจะได้รับประโยชน์ไปด้วย
นอกจากนี้ให้ติดตามตัวเลขเงินเฟ้อของสหรัฐว่าจะออกมาสูงอย่างที่กังวลกันหรือไม่ และติดตามทิศทางราคาพลังงานต่อไป
ทั้งนี้แนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะยังแกว่งตัวโดยมีแนวรับ 1,596 – 1,590 จุด ส่วนแนวต้าน 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 4,068.92 ล้านบาท ปิดที่ 13.00 บาท เพิ่มขึ้น 0.60 บาท
KBANK มูลค่าการซื้อขาย 1,917.91 ล้านบาท ปิดที่ 133.00 บาท ลดลง 0.50 บาท
SCB มูลค่าการซื้อขาย 1,329.54 ล้านบาท ปิดที่ 122.00 บาท ราคาไม่เปลี่ยนแปลง
RCL มูลค่าการซื้อขาย 964.98 ล้านบาท ปิดที่ 44.50 บาท ลดลง 2.25 บาท
GULF มูลค่าการซื้อขาย 916.14 ล้านบาท ปิดที่ 41.75 บาท เพิ่มขึ้น 0.25 บาท
 